Førstebehandlingen af det lovforslag, der skal give de ansatte ombord på blandt andet havundersøgelsesskibet Dana i Hirtshals et skattefradrag, er gledet direkte igennem i Folketinget.

Og det glæder ikke mindst den nordjysk valgte, socialdemokrat Bjarne Laustsen, der i årevis sammen med netop de ansatte fra Dana har kæmpet en kamp for at få udlignet det, der betegner som uhensigtsmæssig forskelsbehandling af folk til søs. - På vegne af søens folk vil jeg gerne sige tak. Det her er et strålende eksempel på, at vi politisk kan arbejde sammen. Tak for at skatteministeren for at tage med til Hirtshals og lytte på de søfolk, det går ud over. Det er flot, at Folketinget i dag kvitterer - så de søfolk selfølgelig får en ligestilling, lød det fra Bjarne Laustsen (Socialdemokratiet) i Folketingssalen, da lovforslaget blev førstebehandlet. - Jeg deler udlægningen af vores repræsentative demokrati. Bjarne Lausten har kæmpet for den her sag, og jeg er glad for, at det lykkedes at finde en rimelighed i det her, lød det fra Karsten Lauritzen (Venstre), der ligeledes er valgt i Nordjylland. Forinden havde han forklaret, at de skattemæssige forhold, der lige nu er gældende for ansatte på Dana, skal ændres, så der bliver tale om en udvidelse af sømandsfradraget, som dermed ligestiller søfolk på forsknings- og havundersøgelsesskibe med traditionelle søfolk. Problemet er, at søfolkene kun får et almindeligt skattefradrag, mens sømænd på alle andre skibe i Danmark får 109.000 kroner i fradrag. Det, mener Bjarne Laustsen, er urimeligt, hvorfor han gennem de seneste to år politisk har arbejdet for et flertal, der skal sikre et særligt fradrag til sømænd i en af verdens største søfartsnationer, som Danmark. Også folk ansat på Dana. - Når de er af sted nogle gange på togter på 30-40 dage, så siger det sig selv, at de skal beskattes som andre søfolk. De er langt væk hjemmefra og lider også et afsavn, mener Bjarne Laustsen. Han kan i dag glæde sig over, at hans politiske arbejde har båret frugt, og for de omkring 32 sømænd på Dana betyder det en årlig skattebesparelse på mange tusinde kroner, da lovforslaget blev vedtaget og henvist til Skatteudvalget. På spørgsmålet om, hvornår skatteminister Karsten Lauritzen tror, det øgede skattefradrag træder i kraft, lød svaret fra ministeren: - Jeg vil sige, at vi gør det så hurtigt som muligt. Der er politisk flertal for lovforslaget, men det skal til videre behandling såvel i Folketinget som i EU.